Twee vas ná rowers op kitskosplek toeslaanTwee vermeende rowers is in hegtenis geneem nadat vyf mans Vrydagoggend op die winkelsentrum op die hoek van Cantonmentsweg en Bothalaan in Lyttelton Manor, Centurion, [OPVOLG} toegeslaan het. Foto: Verskaf Vyf gewapende rowers het enkele ure gelede op ŉ kitskosplek in die Lyttelton-winkelsentrum in Centurion toegeslaan, maar danksy die flinke optrede van wetstoepassers is twee verdagtes spoedig in hegtenis geneem. Kapt. Dave Miller, woordvoerder van die Lyttelton-polisiekantoor, sê die vyf rowers het omstreeks 08:30 Vrydag die Chicken Licken op die hoek van Bothalaan en Cantonmentsweg binnegegaan. “Volgens inligting van speurders op die toneel het die vermeende rowers in een voertuig opgedaag. Hulle het die personeel en bestuurder aangehou terwyl hulle van sewe selfone en ŉ onbekende bedrag kontant beroof is.” Die Tshwane-metropolisie se misdaadvoorkomingseenheid en SAPD was gou op die toneel en kon daarin slaag om twee van die vermeende rowers aan te keer. Die ander drie het blykbaar te voet op die vlug geslaan nadat die polisie op ŉ wit Toyota Avanza beslag gelê het. “Ons ondersoek die moontlikheid dat die vyf met ander gewapende rooftogte in die omgewing verbind kan word,” sê Miller. “Intussen soek ons na die drie wat weggekom het en volg leidrade op.”